ศึกสายเลือด
&nbsp;
15 พ.ค. 2555

หลังเข้าซื้อพอร์ตธุรกิจรายย่อยจากธนาคารเอชเอสบีซีแล้ว ดูเหมือนว่า “แบงก์สีเหลือง” อย่างกรุงศรีกรุ๊ป เริ่มมีการเขย่าโครงสร้างบริหารภายในใหม่ เพื่อรองรับธุรกิจที่มีขนาดใหญ่ขึ้น 
ล่าสุด ได้โยกเอา “เสี่ยเอ๋อ” ฐากร ปิยะพันธ์ จากเดิมที่รับผิดชอบด้านสินเชื่อที่อยู่อาศัย ไปนั่งเป็นเอ็มดีของกรุงศรี คอนซูมเมอร์ ทำหน้าที่ดูแลด้านธุรกิจบัตรเครดิต รูดปรื๊ดๆๆ แทนที่ สุขดี จงมั่นคง ที่ถูกดึงกลับไปทำงานในสำนักงานใหญ่เพื่อดูแลสินเชื่อส่วนใหม่จากฐานบัตรเครดิตของเอชเอสบีซี ประมาณ 9,000 ล้านบาท และสินเชื่อบัตรเครดิตของธนาคารที่มีกว่า 6 หมื่นล้านบาท
ต้องรอดูว่าภารกิจในการหาโอกาสในการซื้อกิจการทางด้านธุรกิจรายย่อย ทั้งสินเชื่อเช่าซื้อรถยนต์ สินเชื่อส่วนบุคคล บัตรเครดิตจะยังเดินหน้าแค่ไหน
ส่วนคนที่มาแทนก็หาใช่คนอื่นไกล เพราะแบงก์กรุงศรีไปดึงเอา “เฮียวิชิต” วิชิต พยุหนาวีชัย จากธนาคารเอชเอสบีซีนั่นแหละ เข้ามารับหน้าที่หัวหมู่ทะลวงฟันยอดสินเชื่อบ้านแทน
แต่เอ...ถ้าโผออกมาในรูปแบบนี้ ก็เท่ากับว่า “เฮียวิชิต” จะต้องระเบิดศึกสายเลือด ฟาดฟันกับพี่ชายตัวเองอย่าง “เสี่ยบู๊” ชาติชาย พยุหนาวีชัย หนึ่งในผู้คร่ำหวอดในแวดวงสินเชื่อบ้านจากค่ายกสิกรไทยโดยตรงน่ะซี้ 
เสี่ยบู๊ เลยแอบกระซิบมาว่าถึงแม้ชีวิตจริงจะเป็นน้องสุดเลิฟ แต่ว่าในโลกธุรกิจย่อมไม่มีคำว่าออมมือให้กันอย่างแน่นอน หุหุ